PMIndiaData/PMIndiaSum huggingface dataset:
पंतप्रधान नरेंद्र मोदी आणि इस्रायलचे पंतप्रधान बेन्जामिन नेत्यनाहू यांच्यात दूरध्वनीद्वारे संवाद

पंतप्रधान नरेंद्र मोदी यांनी आज इस्रायलचे पंतप्रधान बेन्जामिन नेत्यनाहू यांच्याशी दूरध्वनीद्वारे संवाद साधला. पंतप्रधान नेत्यनाहू यांनी नुकताच कार्यभार स्वीकारल्याबद्दल पंतप्रधानांनी त्यांना पुन्हा एकदा शुभेच्छा दिल्या. पंतप्रधान नेत्यनाहू यांच्या नेतृत्वाखाली आणि मार्गदर्शनाखाली भारत- इस्रायल यांच्यातले भरभराटीचे संबंध कायम राहतील असा विश्वास पंतप्रधान नरेंद्र मोदी यांनी व्यक्त केला आहे. कोविड-19 च्या पार्श्वभूमीवर लस, उपचार आणि निदान क्षेत्रातल्या संशोधन आणि विकास यासह इतर कोणत्या क्षेत्रात भारत-इस्रायल यांच्यातले सहकार्य अधिक व्यापक करता येईल याबाबत या नेत्यांनी चर्चा केली. दोनही देशातल्या तज्ञामधे सुरु असलेले आदान प्रदान सुरूच ठेवण्याला आणि अशा समन्वयातून हाती येणाऱ्या फलनिष्पत्तीचे लाभ मानवतेच्या व्यापक कल्याणासाठी उपलब्ध करून देण्यावरही उभय नेत्यांनी सहमती दर्शवली. द्विपक्षीय संबंधातल्या इतर महत्वाच्या मुद्याबाबतही दोनही नेत्यांनी आढावा घेतला आणि कोविड नंतरच्या जागतिक परिस्थितीत अनेक क्षेत्रात परस्पर हिताच्या भागीदारीच्या संधी निर्माण होतील असेही या नेत्यांनी मान्य केले. आरोग्य तंत्रज्ञान, कृषी नाविन्यता,संरक्षण सहकार्य आणि माहिती तंत्रज्ञान या क्षेत्रात भारत- इस्रायल यांच्यात असलेले जोमदार संबंध आणखी व्यापक करण्यासाठी असलेला वाव याचा आढावा यावेळी घेण्यात आला. बदलत्या जागतिक परिस्थितीत येणारी आव्हाने आणि संधी याबाबत परस्परांच्या संपर्कात राहण्यालाही या नेत्यांनी मान्यता दर्शवली.
भारत आणि फ्रान्स यांच्या नागरी हवाई वाहतूक महासंचालनालयातल्या सामंजस्य कराराला केंद्रीय मंत्रिमंडळाची मान्यता

भारतीय नागरी हवाई वाहतूक महासंचालनालय आणि फ्रेंच नागरी हवाई वाहतूक प्राधिकरण यांच्यातल्या सामंजस्य करारावर स्वाक्षऱ्या करायला केंद्रीय मंत्रिमंडळाने पूर्वलक्षी प्रभावाने मान्यता दिली. आंतरराष्ट्रीय हवाई वाहतूक संघटनेची मानके आणि शिफारस करण्यात आलेल्या कार्यप्रणालीला प्रोत्साहन आणि अंमलबजावणी करण्यासाठीच्या तंत्रविषयक सहकार्य कार्यक्रमाची अंमलबजावणी करण्यासाठी हा करार करण्यात आला. दोन्ही देशांच्या सरकारांनी संमती दिल्यानंतर या सामंजस्य करारावर स्वाक्षऱ्या झाल्या. या कराराचा कालावधी चार वर्षांचा आहे. भारतीय हवाई वाहतूक महासंचालनायाच्या अधिकाऱ्यांच्या कौशल्य विकासाच्या दृष्टीने हा तंत्रविषयक सहकार्य कार्यक्रम उपयुक्त ठरणार आहे. अभियंते, तंत्रज्ञ, व्यवस्थापक यांना प्रशिक्षण देण्यासाठी सहकार्यविषयक सामंजस्य करार लाभदायक ठरणार आहे.
ग्रामीण भागातल्या 6 कोटी घरांना डिजिटल साक्षर करण्यासाठी प्रधानमंत्री ग्रामीण डिजिटल साक्षरता अभियानाला केंद्रीय मंत्रिमंडळाची मंजुर

ग्रामीण भागातल्या 6 कोटी घरांना डिजिटल साक्षर करण्यासाठी प्रधानमंत्री ग्रामीण डिजिटल साक्षरता अभियानाला (PMGDISHA) केंद्रीय मंत्रिमंडळाच्या बैठकीत मंजुरी देण्यात आली. मार्च 2019 पर्यंत ग्रामीण भागात डिजिटल साक्षरतेसाठीच्या या प्रकल्पासाठी 2,351.38 कोटी रुपये खर्च अपेक्षित आहे. 2016 -17 च्या अर्थसंकल्पात वित्तमंत्र्यांनी यासंदर्भात घोषणा केली होती. प्रधानमंत्री ग्रामीण डिजिटल साक्षरता अभियान, जगातला सर्वात मोठा डिजिटल साक्षरता कार्यक्रम ठरण्याची शक्यता आहे. याअंतर्गत 2016 -17 या वित्तीय वर्षात 25 लाख, 2017 -18 या वित्तीय वर्षात 275 लाख तर 2018 -2019 या वर्षात 300 लाख उमेदवारांना प्रशिक्षण दिले जाणार आहे. डिजिटली साक्षर व्यक्ती संगणक तसेच टॅब्लेट, स्मार्ट फोन यासारखी उपकरणे वापरून ई मेल पाठवू किंवा स्वीकार करू शकेल, इंटरनेटचा वापर करू शकेल, सरकारी सेवांचा वापर आणि माहितीचा शोध घेऊ शकेल, रोकडरहित व्यवहार जाणू शकेल आणि त्याद्वारे माहिती तंत्रज्ञानाचा वापर करून राष्ट्र उभारणीच्या प्रक्रियेत सक्रिय सहभागी होऊ शकेल. इलेक्ट्रॉनिक्स आणि माहिती तंत्रज्ञान विभागाच्या देखरेखीखाली आणि राज्य तसेच केंद्रशासित प्रदेशाच्या नियोजित अंमलबजावणी एजंसीच्या, जिल्हा ई प्रशासन सोसायटीच्या सक्रिय सहभागाने या योजनेची अंमलबजावणी होणार आहे. पूर्वपीठिका: 2014 मधल्या शिक्षणावरच्या 71व्या सर्वेक्षणानुसार ग्रामीण भागातल्या केवळ 6% घरात संगणक आहेत. म्हणजेच 15 कोटीपेक्षा जास्त ग्रामीण घरात संगणक नाहीत त्यामुळे या घरातले कुटुंबीय डिजिटली साक्षर असण्याची शक्यता कमी आहे. डिजिटल इंडिया उपक्रमाअंतर्गत PMGDISHA नुसार, ग्रामीण भागातल्या 6 कोटी घरांना डिजिटल साक्षर करण्यात येणार आहे. या योजनेमुळे हे नागरिक संगणक आणि डिजिटल उपकरणे वापरण्यासाठी सक्षम होणार आहेत.
महिला आशियाई चषक जिंकल्याबद्दल भारताच्या महिला क्रिकेट संघाचे पंतप्रधानांनी केले अभिनंदन

नवी दिल्‍ली, 15 ऑक्‍टोबर 2022 सातवा महिला आशियाई चषक जिंकल्याबद्दल भारताच्या महिला क्रिकेट संघाचे पंतप्रधान नरेंद्र मोदी यांनी अभिनंदन केले आहे. आंतरराष्ट्रीय क्रिकेट परिषदेच्या ट्वीटला प्रतिसाद देत पंतप्रधानांनी केलेल्या ट्वीट मध्ये म्हटले आहे: “आपल्या महिला क्रिकेट संघाने दृढनिश्चय आणि कौशल्याने केलेली ही यशस्वी कामगिरी आपल्या सर्वांसाठी अत्यंत अभिमानास्पद आहे. आशियाई महिला चषक जिंकल्याबद्दल संपूर्ण संघाचे अभिनंदन. या खेळात त्यांनी अद्वितीय कौशल्ये आणि संघभावनेचे प्रदर्शन केले. पुढच्या वाटचालीसाठी सर्व खेळाडूंना शुभेच्छा !”
विजय दिनानिमित्त 1971 च्या युद्धातील सैनिकांना पंतप्रधानांची सलामी

पंतप्रधान नरेंद्र मोदींनी विजय दिनानिमित्त 1971 च्या युद्धातील सैनिकांना मानवंदना दिली. 1971 च्या युद्धात धैर्याने लढणाऱ्या आणि आपल्या देशाचे रक्षण करणाऱ्या सर्व सैनिकांना आज विजय दिनानिमित्त आपण सर्वांनी सलाम करूया. त्यांच्या पराक्रम आणि सेवेबद्दल सर्व भारतीयांना त्यांचा अभिमान आहे, असे पंतप्रधान म्हणाले.
बांधकामाच्या वेळी निर्माण होणाऱ्या कचरा समस्येच्या मुकाबल्यासाठी नॉर्वेमधली  संस्था भारताला मदत करणार

बांधकाम तसेच इमारत पडझडी दरम्यान निर्माण झालेल्या कचऱ्याच्या पुनर्वापराच्या क्षेत्रात संशोधन करण्यासाठी तसेच या क्षेत्रात मनुष्यबळ विकास क्षमता निर्माण करण्यासाठी केंद्रीय सार्वजनिक बांधकाम खाते आणि नॉर्वेच्या एसआयएनटीइएफ यांच्यातल्या सामंजस्य करारावर स्वाक्षऱ्या करण्‍यावर केंद्रीय मंत्रिमंडळाने आज मोहोर उठवली. भारतातल्या बांधकाम व्यवसायात प्रतिवर्षी 10-12 दशलक्ष टन कचऱ्याची निर्मिती होते. यापैकी विटा, धातू यासारख्या वस्तूंचा पुन्हा वापर केला जातो. मात्र कॉक्रीट, दगड यासारख्या मोठया प्रमाणातल्या कचऱ्याचा मात्र भारतात सध्या पुन्हा वापर केला जात नाही.
दुर्गाष्टमी निमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी दुर्गा अष्टमी उत्सवा निमित्त जनतेला शुभेच्छा दिल्या आहेत. ‘माझ्या देशवासियांना आणि जगभरात हा उत्सव साजरा करणाऱ्यांना दुर्गा पूजेनिमित्त शुभेच्छा. दुर्गा देवी आपल्यावर आशिर्वादांचा वर्षाव करो आणि आपले आयुष्य आनंद आणि समृध्दीने परिपूर्ण होवो. दुर्गा देवीच्या आशिर्वादाने नेहमीच चांगल्याचा वाईटावर विजय होवो आणि आपल्या समाजातील सर्व प्रकारचा अन्याय नष्ट होवो’ असे पंतप्रधानांनी म्हटलं आहे.
पंडित दिनदयाळ उपाध्याय जन्मशताब्दी आणि स्वामी विवेकानंदांच्या शिकागो येथील ऐतिहासिक भाषणाला 125 वर्ष झाल्यानिमित्त आयोजित समारंभात पंतप्रधानांचे विद्यार्थ्यांना मार्गदर्शन

पंडित दिनदयाळ उपाध्याय जन्मशताब्दी आणि स्वामी विवेकानंदांच्या शिकागो येथील ऐतिहासिक भाषणाला 125 वर्ष झाल्यानिमित्त नवी दिल्लीत विज्ञान भवन येथे आयोजित समारंभात पंतप्रधान नरेंद्र मोदी यांनी आज विद्यार्थ्यांना मार्गदर्शन केले. 125 वर्षांपूर्वी आजच्याच दिवशी भारतातील एका युवकाने आपल्या मोजक्या शब्दांनी जग जिंकून घेतले होते आणि जगाला एकतेचे महत्व पटवून दिले होते. आजच्या काळात हा दिवस 9/11 म्हणून ओळखला जातो. 1893 साली मात्र 9/11 हा दिवस प्रेम, सलोखा आणि बंधुभावाचे प्रतिक होता, असे पंतप्रधान म्हणाले. आपल्या समाजात शिरकाव करणाऱ्या सामाजिक कुप्रथांविरोधात स्वामी विवेकानंदांनी आवाज उठवला. केवळ कर्मकांडांनी कुठलीही व्यक्ती दिव्यत्वापर्यंत पोहोचू शकत नाही, जनसेवा हीच खऱ्या अर्थाने प्रभू सेवा आहे, असे स्वामी विवेकानंदांनी म्हटले होते, याची आठवण पंतप्रधानांनी करुन दिली. स्वामी विवेकानंदांचा निव्वळ उपदेश देण्यावर विश्वास नव्हता, राम कृष्ण मिशनच्या माध्यमातून संस्थात्मक आराखडा उभारण्यासाठी त्यांच्या कल्पना आणि आदर्शांनी मार्ग तयार केला, असे पंतप्रधान म्हणाले. भारत स्वच्छ ठेवण्यासाठी अर्थक काम करणाऱ्या सर्वांचा विशेष उल्लेख करत, त्यांनीच खऱ्या अर्थाने वंदे मातरम्‌ची भावना आत्मसात केल्याचे पंतप्रधानांनी आवर्जुन नमुद केले. विद्यापीठ स्तरावरील निवडणुकांसाठी प्रचार करणाऱ्या विद्यार्थी संघटनांनी स्वच्छतेला अधिक महत्व द्यावे, असे पंतप्रधान म्हणाले. जे खरोखर महिलांचा आदर करतात, त्यांनाच स्वामी विवेकानंदांच्या भाषणातील – अमेरिकेतील बंधु आणि भगिनींनो, या संबोधनामागील अभिमानाची भावना खऱ्या अर्थाने समजू शकेल, असे मत पंतप्रधानांनी व्यक्त केले. भारत सर्वार्थाने स्वयंपूर्ण व्हावा, यासाठी स्वामींजींच्या मनात असणारी तळमळ, त्यांच्या आणि जमशेदजी टाटा यांच्यातील पत्र व्यवहारावरुन दिसून येते. ज्ञान आणि कौशल्य या दोन्ही गोष्टी सारख्याच महत्वाच्या आहेत, असे पंतप्रधान म्हणाले. 21 वे शतक हे आशियाचे शतक आहे, असे लोक आता म्हणतात. मात्र फार पूर्वी स्वामी विवेकानंदांनी ‘एक आशिया’ ही संकल्पना व्यक्त केली होती आणि जगाच्या समस्यांचे निराकरण आशियातून होऊ शकेल, असे भाकीत केले होते, असे पंतप्रधान म्हणाले. विद्यापीठाचा परिसर हा कौशल्य आणि नाविन्यासाठी आदर्श असा परिसर आहे, असे सांगत महाविद्यालयातील परिसरात ‘एक भारत, श्रेष्ठ भारत’ ही भावना रुजवण्यासाठी विविध राज्यांच्या संस्कृती आणि भाषांचे महत्व अधोरेखित करणारे विशेष दिवस साजरे व्हावेत, अशी अपेक्षा त्यांनी व्यक्त केली. भारत बदलतो आहे, जागतिक परिक्षेत्रात भारताची भूमिका महत्वपूर्ण ठरते आहे आणि केवळ जनशक्तीमुळे हे शक्य होते आहे, असे सांगत ‘नियम पाळा, मग भारत राज्य करेल’ असा विश्वास पंतप्रधानांनी व्यक्त केला.
सार्वजनिक प्रशासन आणि प्रशासन सुधारणा क्षेत्रात भारत आणि ब्रिटन यांच्यात सामंजस्य करार

सार्वजनिक प्रशासन आणि प्रशासन सुधारणा क्षेत्रात सहकार्यासाठी नोव्हेंबर 2015 मध्ये भारत आणि ब्रिटन यांच्यात झालेल्या सामंजस्य कराराला केंद्रीय मंत्रिमंडळाने आज कार्योत्तर मंजुरी दिली. या करारामुळे ब्रिटनमधील ग्राहकाभिमुख सार्वजनिक सेवा प्रणाली समजून घेण्यास आणि त्यातील सर्वोत्तम पध्दतीं भारतातील सार्वजनिक सेवा प्रणालीत स्वीकारायला मदत होईल. सरकारी प्रक्रियेची पुनर्रचना, कर्मचारी क्षमता विकास आणि निर्मिती, सार्वजनिक तक्रार निवारण यंत्रणा, स्थानिक प्रशासन सुधारणा, सामाजिक सुरक्षा बळकट करण्यासाठी सुधारणा यांसारख्या प्रमुख क्षेत्रात सहकार्य होईल. सार्वजनिक प्रशासन आणि शासनावरील संयुक्त कृती गटावर या कराराच्या अंमलबजावणीची जबाबदारी असेल. या कराराअंतर्गत संयुक्त कृती गटाची पहिली बैठक या महिनाअखेरीस लंडन येथे होईल.
महावीर जयंतीनिमित्त पंतप्रधानांच्या जनतेला शुभेच्छा

पंतप्रधान नरेंद्र मोदी यांनी देशातील जनतेला महावीर जयंतीनिमित्त शुभेच्छा दिल्या आहेत. “महावीर जयंतीच्या शुभेच्छा. भगवान महावीराच्या शिकवणीचे आपण स्मरण करुया, त्यांची शिकवण कित्येक पिढयांना मार्गदर्शन करीत राहील,” असे पंतप्रधानांनी म्हटले आहे.
भारत-बांगलादेश मैत्रीची 50 वर्षांपूर्वी मुहूर्तमेढ रोवली गेली त्याचे आम्ही संयुक्तपणे स्मरण करत हा दिवस साजरा करतो: पंतप्रधान

पंतप्रधान नरेंद्र मोदी यांनी सांगितले की भारत-बांगलादेश मैत्रीची 50 वर्षांपूर्वी मुहूर्तमेढ रोवली गेली, त्याचे आम्ही संयुक्तपणे स्मरण करतो आणि हा दिवस साजरा करतो. आपल्या ट्विट संदेशात पंतप्रधान म्हणाले; "आज भारत आणि बांगलादेश मैत्री दिवस साजरा करत आहेत. आम्ही आमच्या 50 वर्षांच्या मैत्रीचे स्मरण करत आहोत आणि हा दिवस साजरा करत आहोत. आमचे संबंध आणखी विस्तारण्यासाठी आणि अधिक दृढ करण्यासाठी मी पंतप्रधान शेख हसीना यांच्यासोबत काम करत राहण्यास उत्सुक आहे."
बिल गेट्स यांनी घेतली पंतप्रधान नरेंद्र मोदी यांची भेट

बिल अँड मेलिंदा गेट्स फाऊंडेशनचे सह अध्यक्ष बिल गेट्स यांनी आज पंतप्रधान नरेंद्र मोदी यांची भेट घेतली. गेट्स तीन दिवसांच्या भारत दौऱ्यावर आहेत. मोदी आणि गेट्स दोघेही न्यूयॉर्क इथे संयुक्त राष्ट्रांच्या महाअधिवेशनादरम्यान सप्टेंबरमध्ये भेटले होते. शाश्वत विकास उद्दिष्टे साध्य करण्याच्या प्रयत्नांमध्ये विशेषत: आरोग्य, पोषण, स्वच्छता आणि कृषी विषयक उद्दिष्टे साध्य करण्याच्या भारत सरकारच्या प्रयत्नांना पाठिंबा देण्यासाठी आपले फाऊंडेशन कटिबद्ध असल्याचा पुनरुच्चार बिल गेट्स यांनी केला. पोषणाला प्रमुख लक्ष्यित क्षेत्र म्हणून प्राधान्य दिल्याबद्दल तसेच राष्ट्रीय पोषण अभियानांतर्गत होत असलेल्या प्रयत्नांचे गेट्स यांनी कौतुक केले. गरीब आणि वंचितांच्या उत्थानासाठी कृषी उत्पादकता वाढवणे, यंत्रणांची कामगिरी याबाबत काही नव्या संकल्पना त्यांनी मांडल्या. फाऊंडेशनच्या प्रयत्नांचे पंतप्रधानांनी कौतुक केले. फाऊंडेशनच्या तत्परतेचा आणि कौशल्यांचा सरकारला आदर असल्याचे त्यांनी सांगितले. आकडेवारी आणि पुरावा आधारित विचारी हस्तक्षेप आणि विकास भागीदारांचा पाठिंबा यामुळे आरोग्य, पोषण, शेती आणि हरित ऊर्जा या क्षेत्रातल्या कामाला गती मिळू शकेल, असे त्यांनी सुचवले. बिल गेट्स यांच्यासोबत भारतातल्या त्यांच्या पथकातले प्रमुख सदस्य होते.
मोरबीमध्ये भिंत कोसळून झालेल्या जीवितहानीबद्दल पंतप्रधानांनी व्यक्त केला शोक

नवी दिल्ली, 18 मे 2022 गुजरातमधील मोरबी येथे भिंत कोसळून झालेल्या जीवितहानीबद्दल पंतप्रधान नरेंद्र मोदी यांनी तीव्र शोक व्यक्त केला आहे. गुजरातमधील मोरबी येथे भिंत कोसळून झालेल्या दुर्घटनेतील पीडितांसाठी पंतप्रधान राष्ट्रीय मदत निधी (पीएमएनआरएफ) मधून मोदी यांनी मदत जाहीर केली आहे. पंतप्रधान कार्यालयाने ट्वीट संदेशात म्हटले आहे; "मोरबीमध्ये भिंत कोसळल्याने झालेली शोकांतिका ह्रदय विदीर्ण करणारी आहे. या दु:खाच्या प्रसंगी माझ्या सहवेदना शोकाकुल कुटुंबांसोबत आहेत. जखमी लवकर बरे व्हावेत अशी प्रार्थना करतो. स्थानिक अधिकारी पीडितांना शक्य ती सर्व मदत करत आहेत." "मोरबी येथील दुर्घटनेत मृत्युमुखी पडलेल्यांच्या नातेवाईकांना पीएमएनआरएफ मधून प्रत्येकी 2 लाख रुपये दिले जातील. जखमींना 50,000 रुपये दिले जातील: पंतप्रधान"
जागतिक आरोग्य दिनानिमित्त शुभेच्छा

जागतिक आरोग्य दिनानिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. आपल्या सर्वांचे आरोग्य निरोगी राहो तसेच निरोगी जीवन जगण्यासाठी आपण इतरांना प्रोत्साहन द्यावे अशा शुभेच्छा मी देतो, असे पंतप्रधानांनी आपल्या संदेशात म्हटले आहे. ‘अन्न सुरक्षा’ ही यंदाच्या जागतिक आरोग्य दिनाची संकल्पना आहे, निरोगी आरोग्य जगण्यासाठी अन्न सुरक्षा अत्यंत महत्वाची असून आपण सर्वांनी त्यावर लक्ष केंद्रित केले पाहिजे. भारतातील प्रत्येक नागरिकाला योग्य व किफायतशीर आरोग्यसेवा देण्याचे स्वप्न साकार करण्यासाठी केंद्र सरकार अथक प्रयत्न करत असल्याचेही पंतप्रधानांनी आपल्या संदेशात म्हटले आहे.
राजस्थानातील सिकर येथे खातू श्यामजी मंदिर संकुलात झालेल्या चेंगराचेंगरीत जीवितहानी झाल्याबद्दल पंतप्रधानांनी शोक व्यक्त केला

राजस्थानातील सिकर येथे खातू श्यामजी मंदिर संकुलात झालेल्या चेंगराचेंगरीत जीवितहानी झाल्याबद्दल पंतप्रधान नरेंद्र मोदी यांनी तीव्र शोक व्यक्त केला आहे. ट्वीट संदेशात पंतप्रधान म्हणाले; “राजस्थानातील सिकर येथे खातू श्यामजी मंदिर संकुलात झालेल्या चेंगराचेंगरीच्या दुर्घटनेत जीवितहानी झाल्यामुळे अतीव दुःखी झालो आहे. मृत्युमुखी पडलेल्यांच्या शोकग्रस्त कुटूुंबियांच्या प्रती संवेदना. या दुर्घटनेत जखमी झालेल्यांच्या प्रकृतीत लवकर सुधारणा व्हावी यासाठी मी प्रार्थना करतो.”
सिंगापूरच्या उपपंतप्रधानांनी पंतप्रधान नरेंद्र मोदी यांची घेतली भेट

सिंगापूरचे उप पंतप्रधान थर्मन षण्मुगरत्नम यांनी पंतप्रधान नरेंद्र मोदी यांची आज भेट घेतली. सिंगापूरचे पंतप्रधान ली लूंग यांनी 2016 च्या ऑक्टोबरमध्ये भारताला दिलेल्या यशस्वी भेटीचे स्मरण, पंतप्रधानांनी केले.या वेळी घेण्यात आलेल्या निर्णयांच्या अंमलबजावणीसाठी दोन्ही बाजूनी केलेल्या कार्यवाहीची पंतप्रधानांनी प्रशंसा केली. वस्तू आणि सेवा कर यशस्वीरित्या लागू केल्याबद्दल षण्मुगरत्नम यांनी पंतप्रधानांचे अभिनंदन केले. द्विपक्षीय संबंध, विशेषतः आर्थिक क्षेत्रातल्या द्विपक्षीय संबंधातल्या प्रगतीबद्दल त्यांनी पंतप्रधानांना माहिती दिली. गुंतवणूक,नागरी विकास,कौशल्य विकास,हवाई वाहतूक यासारख्या क्षेत्रात घनिष्ठ द्विपक्षीय सहकार्याची, पंतप्रधानांनी प्रशंसा केली. बँकिंग,पर्यटन,नाविन्यता,डिजिटल फायनान्स या क्षेत्रात द्विपक्षीय सहकार्याला असलेला वाव, याबाबतही उभय नेत्यांनी चर्चा केली.
पंतप्रधान नरेंद्र मोदींच्या हस्ते डॉ. आंबेडकर आंतरराष्ट्रीय केंद्र राष्ट्राला समर्पित

पंतप्रधान नरेंद्र मोदी यांनी आज नवी दिल्लीत डॉ. आंबेडकर आंतरराष्ट्रीय केंद्र देशाला समर्पित केले. विशेष म्हणजे एप्रिल 2015 मध्ये या संस्थेचा पायाभरणी समारंभ पंतप्रधानांच्याच हस्ते झाला होता. हे केंद्र डॉ. आंबेडकरांची शिकवण आणि त्यांची देशाविषयीची दृष्टी आजच्या युवकांपर्यंत पोहोचवण्यासाठी महत्वाची भूमिका बजावेल, असा विश्वास पंतप्रधानांनी यावेळी बोलतांना व्यक्त केला. याच प्रकल्पाचा एक भाग म्हणून डॉ. आंबेडकर आंतरराष्ट्रीय सामाजिक-आर्थिक परिवर्तन केंद्र उभारण्यात आले आहे. देशातल्या सामाजिक आणि आर्थिक मुद्दयांवर संशोधन करण्यासाठी हे केंद्र उपयुक्त ठरेल, असे ते म्हणाले. सामाजिक-आर्थिक मुद्दयांना धरुन देशाचा सर्वसमावेशक विकास करण्यासाठी हे केंद्र वैचारिक व्यासपीठ म्हणून भूमिका बजावेल, असेही पंतप्रधान म्हणाले. देशात विविध काळात विचारवंत आणि द्रष्टया नेत्यांनी समाजाला दिशा दिली. राष्ट्र बांधणीत डॉ. बाबासाहेब आंबेडकरांनी केलेल्या कार्यासाठी देश कायम त्याचा ऋणी राहिल, असे पंतप्रधान म्हणाले. आजच्या युवकांनी डॉ. आंबेडकरांची दृष्टी आणि त्यांच्या कल्पनांचा अभ्यास करावा अशी केंद्र सरकारची इच्छा आहे. त्यासाठीच सरकारने डॉ. आंबेडकरांच्या जीवन कार्याशी संबंधित स्थळांना धार्मिक स्थळ म्हणून विकसित केले आहे. यासंदर्भात त्यांनी दिल्लीतील अलिपूर, मध्य प्रदेशातील महू, मुंबईतील इंदू मिल, नागपूरची दिक्षा भूमी आणि लंडन येथील डॉ. आंबेडकर यांचे निवासस्थान या स्थळांचा उल्लेख केला. ही पंचतीर्थ आजच्या पिढीसाठी डॉ. आंबेडकरांना आदरांजली वाहण्यासाठीचा मार्ग आहे, असे त्यांनी सांगितले. डॉ. आंबेडकर यांच्या आर्थिक दृष्टीला आदरांजली म्हणून सरकारने डिजिटल व्यवहारांसाठी भीम ॲप सुरु केले, असेही मोदी म्हणाले. डिसेंबर 1946 मध्ये राज्यघटना सभेत डॉ. आंबेडकरांनी केलेल्या भाषणातील उताऱ्याचा उल्लेख करत पंतप्रधान म्हणाले की, अत्यंत खडतर आणि संघर्षाचे जीवन जगूनही डॉ. आंबेडकरांकडे देशाला समस्यातून बाहेर काढण्याची प्रेरणादायी दृष्टी होती. आजही आपण डॉ. आबेडकरांच्या स्वप्नातला भारत निर्माण करु शकलो नाही, अशी खंत व्यक्त करतानांच आजच्या पिढीमध्ये सामाजिक कुप्रथांना पूर्णपणे नष्ट करण्याची क्षमता आहे, असा आशावाद त्यांनी व्यक्त केला. राजकीय लोकशाही ही सामाजिक लोकशाहीत रुपांतरीत केली पाहिजे या डॉ. आंबेडकरांच्या विचारांचा त्यांनी उल्लेख केला. यादृष्टीने गेल्या तीन वर्षात सरकारने सामाजिक लोकशाही रुजवण्यासाठी केलेल्या कामांची त्यांनी माहिती दिली. जनधन योजना उज्ज्वला योजना, स्वच्छ भारत अभियान, विमा योजना, प्रधानमंत्री आवास योजना आणि अलिकडेच सुरु झालेल्या सौभाग्य योजनेतून तळागाळातील लोकांमध्ये सामाजिक सुरक्षा योजना पोहचविण्याचा प्रयत्न त्यांनी अधोरेखित केला. सरकारच्या सर्व योजना आणि प्रकल्प निश्चित वेळेत पूर्ण करण्याचा आम्ही सातत्याने प्रयत्न करतो, असे सांगत डॉ. आंबेडकर आंतरराष्ट्रीय केंद्र त्याचे मूर्तिमंत उदाहरण असल्याचे पंतप्रधान म्हणाले. शेतकऱ्यांसाठी असलेल्या मृदा आरोग्य कार्ड योजना त्याशिवाय इंद्रधनुष आणि ग्रामीण विद्युतीकरण योजनांची त्यांनी माहिती दिली. देशात स्वयंरोजगार निर्माण करण्यासाठी सरकारने स्टॅन्ड अप इंडिया योजना सुरु केल्याचे त्यांनी सांगितले. डॉ. आंबेडकरांच्या स्वप्नातला नवा भारत घडविण्यासाठी सरकार कटिबध्द आहे, असे ते म्हणाले. या भारतात सगळयांना समान संधी आणि हक्क असतील. हा समाज जाती भेदापासून मुक्त असेल आणि तंत्रज्ञानाच्या बळावर प्रगतीची वाटचाल करणारा असेल, असे ते म्हणाले. 2022 पर्यंत डॉ. आंबेडकरांचे स्वप्न साकार करण्यासाठी प्रत्येकानेच आपले योगदान दयावे असे आवाहन त्यांनी केले.
पंतप्रधानांनी आंध्रप्रदेशच्या मुख्यमंत्र्यांबरोबर दुष्काळ आणि पाणीटंचाईचा आढावा घेतला

आंध्रप्रदेशच्या काही भागात असलेल्या दुष्काळ आणि पाणी टंचाईबाबत पंतप्रधान नरेंद्र मोदी यांच्या अध्यक्षतेखाली आज नवी दिल्लीत एक उच्चस्तरीय बैठक झाली. आंध्रप्रदेशचे मुख्यमंत्री एन. चंद्राबाबू नायडू तसेच केंद्र सरकार आणि आंध्रप्रदेश सरकारचे वरिष्ठ अधिकारी उपस्थित होते. राष्ट्रीय आपत्ती प्रतिसाद निधीतून राज्याला 315.95 कोटी रुपये देण्यात आले. 2015-16 साठी राज्य आपत्ती प्रतिसाद निधीमधील (SDRF) केंद्र सरकारच्या 330 कोटी रुपयांच्या वाटपाव्यतिरिक्त हा अतिरिक्त निधी आहे. 2016-17 साठी एसडीआरएफचा पहिला हप्ता म्हणून 173.25 कोटी रुपयांचा आणखी निधी वितरित करण्यात आला आहे. मुख्यमंत्र्यांनी दुष्काळाशी सामना करण्यासाठी राज्यात हाती घेतलेल्या बंधारे बांधणे, उपसा सिंचन योजनांचे पुनर्रुज्जीवन करणे आणि फिरती तुषार सिंचन एकक यासारख्या उपाययोजनांची माहिती दिली. सूक्ष्म सिंचन क्षेत्रात राज्याने केलेल्या प्रगतीचाही त्यांनी उल्लेख केला. 2022 पर्यंत 20 लाख हेक्टर क्षेत्र सूक्ष्म सिंचनाखाली आणण्याचे लक्ष्य राज्याने निर्धारित केले आहे. सूक्ष्म सिंचनासंदर्भात राज्य करत असलेल्या प्रयत्नांचे कौतुक करत महाराष्ट्र, आंध्रप्रदेश आणि गुजरात या राज्यांमधल्या ठिबक सिंचनाच्या आर्थिक परिणामांचा पाणी बचत, उत्पादनात वाढ, खते, किटकनाशके आणि मजूरी या मधल्या खर्चात झालेली बचत या मानकांबाबत सर्वकष अभ्यास करण्यासाठी कृती दल स्थापन करण्याचे निर्देश पंतप्रधानांनी दिले. युरीयावर नीम-आवरणाबाबत आणि महानगरपालिकेतील घन कचऱ्यापासून निर्मिती झालेल्या कंपोस्ट खताकरता प्रति टन 1500 रुपयांचे सहाय्य याबाबत घेतलेल्या पुढकाराबाबत मुख्यमंत्र्यांनी पंतप्रधानांचे अभिनंदन केले. युरियाच्या इतरत्र होणाऱ्या वापरावर आळा घालण्यासाठी आणि मृदा आरोग्य सुधारण्याच्या दिशेने हे महत्त्वूपर्ण पाऊल ठरेल, असेही मुख्यमंत्र्यांनी सांगितले. पाणी आणि शेती याबाबत अद्ययावत माहिती मिळवण्यासाठी राज्य सरकार तंत्रज्ञानाचा कशाप्रकारे उपयोग करत आहे, याबाबत मुख्यमंत्र्यांनी सादरीकरण केले. या कल्पनांचे कौतुक करत राज्याशी सल्लामसलत करत नीती आयोगाने एक कृती दल स्थापन करावे असे पंतप्रधानांनी आवाहन केले. या कृतीदलामुळे पीक विम्यासाठी तंत्रज्ञानाचा वापर करण्यासंदर्भातील नमुना तयार करता येईल. केंद्र आणि राज्याने एकत्रित काम करण्याचा निर्धार व्यक्त करत या बैठकीचा समारोप झाला. (Release ID :145410)
एफसीआयएलच्या गोरखपूर व सिंद्री एककाच्या आणि एचएफसीएलच्या बरौनी एककाच्या पुनरुज्जीवनासाठी सवलत करार आणि जमीन भाडे कराराला मंत्रीमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत पुढील प्रस्तावांना मंजुरी देण्यात आली. · हिंदुस्तान उर्वरक ॲण्ड रसायन लिमिटेडला (HURL) भाडेतत्वावर जमीन देणे · एचयूआरएलकडून, हिंदुस्तान फर्टिलाइझर कॉर्पोरेशन लिमिटेड (एचएफसीएलच्या) बरौनी ऑफ इंडिया लिमिटेडच्या (एफसीआयएल) गोरखपूर व सिंद्री एककाचे पुनरुज्जीवन करण्यासाठी सवलत करार आणि जमीन भाडे करार देणे. · गोरखपूर, सिंद्री आणि बरौनी या तीन प्रकल्पांसाठी एफसीआयएल/एचएफसीएल आणि एचयूआरएल यांच्यातील प्रतियोजन करारांना आणि इतर करारांना मंजुरी देण्यासाठी आंतर-मंत्रालयीन समितीला अधिकार देणे. परिणाम :- एफसीआयएल/एचएफसीएलच्या गोरखपूर, सिंद्री आणि बरौनी एककाच्या पुनरुज्जीवनामुळे खत क्षेत्रात पुरेशी गुंतवणूक निश्चित होईल. ही एकके जगदीशपूर-हल्दिया वायू वाहिनीची प्रमुख ग्राहक असतील. यामुळे पूर्वेकडील राज्यांमध्ये पायाभूत सुविधांचा विकास होऊन या राज्यांच्या अर्थव्यवस्थेला चालना मिळेल. तसेच देशांतर्गत युरिया उत्पादनात वाढ होऊन युरिया निर्मितीत स्वावलंबित्व वाढण्यास मदत होईल. एचयूआरएल ही एनटीपीसी, आयओसीएल, सीआयएल आणि एफसीआयएल/एचएफसीएल यांची संयुक्त कंपनी आहे. गोरखपूर, सिंद्री आणि बरौनी खत प्रकल्पांच्या पुनरुज्जीवनासाठी 2016 मध्ये तिची स्थापना करण्यात आली आहे.
पद्मश्री पुरस्कार विजेते श्री नंदा प्रुस्टी यांच्या निधनाबद्दल पंतप्रधानांनी व्यक्त केला शोक

पंतप्रधान श्री.नरेंद्र मोदी यांनी पद्मश्री पुरस्कार विजेते श्री नंदा प्रुस्टी जी यांच्या निधनाबद्दल शोक व्यक्त केला आहे. आपल्या ट्विटरसंदेशामध्ये पंतप्रधान म्हणाले, “श्री नंदा प्रस्टी जी यांच्या निधनाने मला दुःख झाले. ओडिशात शिक्षणातील आनंदाचा प्रसार करण्याच्या त्यांच्या प्रयत्नांमुळे अत्यंत आदरणीय असलेले “नंदा सर” पिढ्यानपिढ्या स्मरणात राहतील. काही आठवड्यांपूर्वी पद्म पुरस्कार सोहळ्यात त्यांनी देशाचे लक्ष वेधून घेतले होते आणि प्रेम मिळविले होते. ओम शांती.”
थोर समाजसुधारक महात्मा ज्योतिबा फुले यांच्या पुण्यतिथीनिमित्त पंतप्रधानांनी केले अभिवादन

19 व्या शतकातील थोर समाजसुधारक महात्मा ज्योतिबा फुले यांच्या पुण्यतिथीनिमित्त पंतप्रधान नरेंद्र मोदी यांनी त्यांना अभिवादन केले आहे. ‘महात्मार ज्योतिबा फुले यांच्या पुण्यतिथी दिनी मी त्यांच्यासमोर नतमस्तक होत आहे. ऊत्तूंग व्यक्तिमत्व असलेल्या महात्मा फुले यांनी शिक्षण आणि समाज सुधारणेवर केंद्रीत केलेल्या लक्षामुळे अनेकांचे आयुष्य उजळले’ असे पंतप्रधानांनी म्हटले आहे.
भारत आणि चिली यांच्यात दुहेरी कर रोखण्याकरिता करार आणि शिष्टाचाराला केंद्रीय मंत्रिमंडळाने मान्यता दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज भारत आणि चिली यांच्यातील दुहेरी कर आकारणी रद्द करण्यासाठी आणि वित्तीय कर रोखण्यासाठी आणि उत्पन्नावरील करासंदर्भात निराकरण करण्यासाठी दुहेरी करप्रणाली प्रतिबंध करार आणि शिष्टाचारावर स्वाक्षरी करण्यास मान्यता दिली आहे. . मुख्य प्रभाव: डीटीएए दुहेरी कर हटविण्यात मदत करेल. कराराच्या माध्यमातून करार करणाऱ्या राज्यांमधील करांच्या हक्कांचे स्पष्ट वाटप केल्याने दोन्ही देशांच्या गुंतवणूकदारांना आणि व्यवसायांना कर निश्चितता मिळेल तर व्याज, रॉयल्टी आणि तांत्रिक सेवांसाठीच्या शुल्कावरील स्त्रोतांच्या राज्यातील कर दर निश्चित करुन गुंतवणूकीचा प्रवाह वाढविला जाईल. हा करार आणि प्रोटोकॉल जी -20 ओईसीडी बीईपीएस प्रकल्पातील किमान मानके आणि इतर शिफारसी लागू करेल. अंमलबजावणी धोरण आणि लक्ष्य: मंत्रिमंडळाच्या मंजुरीनंतर करार आणि शिष्टाचार लागू करण्यासाठी आवश्यक औपचारिकता पूर्ण केल्या जातील. मंत्रालयाकडून याची अंमलबजावणी केली जाईल तसेच अहवाल सादर केला जाईल.
घटनेच्या शिल्पकारांप्रति पंतप्रधान नरेंद्र मोदी यांचे अभिवादन

ज्यांनी भारताची राज्यघटना तयार केली त्या घटनेच्या शिल्पकारांना पंतप्रधान नरेंद्र मोदी यांनी आज संविधान दिनानिमित्त अभिवादन केले. घटना तयार करणार्‍या महान व्यक्तींनी आपल्या देशाबद्दल पाहिलेलं स्वप्न पूर्ण करण्यासाठी आपण वचनबद्ध आहोत, या आश्वासनाचा त्यांनज पुनरुच्चारही केला. “आज संविधान दिन. त्यानिमित्त ज्यांनी आपल्याला राज्यघटना दिली त्या घटनेच्या शिल्पकारांना अभिवादन. या महान व्यक्तींनी आपल्या देशाबद्दल पाहिलेलं स्वप्न पूर्ण करण्यासाठी आपल्या वचनबद्धतेचा पुनरुच्चारही करतो” असे पंतप्रधान नरेंद्र मोदी ट्विट संदेशात म्हणाले.